Zuma betuig meegevoel ná gru-ongeluk wat 10 eisFoto: ER24 President Jacob Zuma het Donderdag sy meegevoel betuig aan die naasbestaandes van die mense wat tydens ŉ gru-ongeluk op die R40 buite Witrivier in Mpumalanga omgekom het of beseer is. “Namens die regering en die mense van Suid-Afrika wil ek ons innige meegevoel aan die families en vriende van die slagoffers betuig. Mag hulle in vrede rus,” het Zuma in ŉ verklaring gesê. “Ons is regtig hartseer oor die tragiese verlies van lewens op ons land se paaie.” Zuma doen ŉ beroep op alle motoriste en voetgangers om die padreëls te gehoorsaam en ten alle tye verantwoordelik te bestuur om soortgelyke ongelukke te vermy. “Ons wens die beseerdes ŉ spoedige herstel toe,” het Zuma bygevoeg. Maroela Media het vroeër berig tien mense is dood en 40 beseer nadat ‘n vragmotor, ‘n voertuig en ‘n bus Woensdagaand gebots het. Russel Meiring, woordvoerder van ER24, sê met paramedici se aankoms op die toneel het die bus in ligte laaie gestaan. Die vragmotor en motor het ook na die botsing aan die brand geslaan. Klik hier om meer te lees en om foto’s van die toneel te sien.